Diari Oficial de la Generalitat Valenciana


Sumari del DOGV 4384, del 22-11-2002 (2002/12981)

ORDE de 15 de novembre de 2002, de la Conselleria d'Indústria, Comerç i Energia, sobre concessió d'ajudes a depòsits i instal·lacions annexes de canalització de gas en poblacions, per a l'execució del Pla Valencià de Gasificació de Xicotets i Mitjans Municipis en l'exercici 2003.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12004


Data del document
:   15-11-2002

Organisme emissor
:   Conselleria d'Indústria, Comerç i Energia

Tipus de document
:   Ordre

Descriptors 

:   * ajuda pública
    * emmagatzematge d'hidrocarburs
    * ajuda a les empreses
    * gas
    * política industrial
    * suport econòmic
    * gasoducte

ORDE de 15 de novembre de 2002, de la Conselleria d'Indústria, Comerç i Energia, sobre concessió d'ajudes a depòsits i instal·lacions annexes de canalització de gas en poblacions, per a l'execució del Pla Valencià de Gasificació de Xicotets i Mitjans Municipis en l'exercici 2003. [2002/12095]
  
Amb la implantació del Pla Valencià de Gasificació de Xicotets i Mitjans Municipis, la Conselleria d'Indústria, Comerç i Energia es proposa estendre el subministrament de gas canalitzat a poblacions no proveïdes del dit servici pel gasoducte de transport i les xarxes de distribució de gas natural, ampliant així el servici de gas a la major part dels ciutadans de la Comunitat Valenciana.
  
L'esmentat pla té caràcter complementari del Pla Valencià de Gasificació, materialitzat mitjançant l'execució de dues fases consecutives de xarxes de distribució de gas natural el 1997-2000 i el 2001-2006, respectivament. Per això, la Conselleria d'Indústria, Comerç i Energia fomenta l'extensió del subministrament de gas a nous municipis i zones de la Comunitat Valenciana i en distintes aplicacions, domèstiques, comercials i per a la xicoteta indústria, atesa la importància d'ampliar les infraestructures de gas existents, tant pel seu caràcter de font d'energia econòmicament rendible, com per la seua contribució al desenvolupament dels sectors productius i a la qualitat de vida dels habitants de les comarques sense accés a les xarxes de distribució de gas natural.
  
Amb esta política activa d'ampliació d'infraestructures de gas, la Conselleria d'Indústria, Comerç i Energia es proposa millorar les infraestructures de distribució d'energia i diversificar les fonts de subministrament a la Comunitat Valenciana, i garantir així la provisió d'energia per este mitjà.
  
El Pla de Gasificació de Xicotets i Mitjans Municipis consistix en la canalització de poblacions completes, mitjançant gas natural liquat, propà o aire propanat, construint infraestructures fixes (depòsits i centres d'emmagatzematge) i les corresponents canalitzacions (xarxes de distribució) als municipis beneficiaris.
  
La present orde d'ajudes és un instrument del Pla Valencià de Gasificació de Xicotets i Mitjans Municipis, amb el qual la Conselleria d'Indústria, Comerç i Energia es proposa estendre el subministrament de gas canalitzat a la major part de municipis, activitats productives i comercials de la Comunitat Valenciana.
  
La finalitat de la present orde d'ajudes és subvencionar projectes d'infraestructures d'emmagatzematge, transport i distribució de gas en xicotetes municipis.
  
Les infraestructures i instal·lacions objecte de subvenció mitjançant la present orde les escometran les companyies que hagen obtingut les corresponents autoritzacions administratives de subministrament de gas canalitzat per a ús domèstic, comercial i a la xicoteta indústria, d'acord amb la demanda real o potencial de gas prevista, manifestada tant per la població com per les activitats productives situades en estes zones, a fi d'evitar la realització d'infraestructures de subministrament que pogueren ser infrautilitzades, cosa que redundaria en perjudici de l'extensió del servici a la major part de la població amb necessitat de subministrament de gas.
  
L'esmentat criteri permetrà establir una sèrie de prioritats en determinar les subvencions necessàries per a realitzar les inversions en les instal·lacions de canalització de gas, atesos l'elevat cost de les infraestructures i la limitació de recursos pressupostaris disponibles.
  
Els objectius principals del Pla Valencià de Gasificació de Xicotets i Mitjans Municipis són:
  
1. Contribuir al desenvolupament econòmic i a la millora de la qualitat de vida de les poblacions ateses pel subministrament de gas canalitzat, en aquells municipis que manquen de connexió pròxima al gasoducte de transport o a la xarxa de gas natural, fomentant el subministrament de gas canalitzat en les esmentades poblacions per a compensar situacions de desavantatge econòmic comparatiu per a les activitats productives i de servicis situades en les dites zones, i potenciar així tant la seua capacitat de desenvolupament endogen com la localització d'activitats productives en els dits municipis.
  
2. Contribuir a l'ordenació i l'equilibri territorial de la Comunitat Valenciana mitjançant l'extensió d'instal·lacions que corregisquen este tipus de dèficits d'infraestructures energètiques.
  
Amb l'execució del Pla de Gasificació de Xicotets i Mitjans Municipis, la Conselleria d'Indústria, Comerç i Energia es proposa:
  
- Posar en igualtat de condicions econòmiques aquelles poblacions, i les seues zones productives, que es troben actualment amb un desavantatge competitiu per no disposar de gas per a produir.
  
- Fomentar la provisió d'energia econòmica i de qualitat als ciutadans i a les indústries, en particular xicotetes i mitjanes empreses, amb la consegüent millora de l'estructura de costos i de la seua competitivitat.
  
- Subministrar energia no contaminant que contribuïsca a la millora i protecció del medi ambient i a una nova estructura energètica de la Comunitat Valenciana, més equilibrada.
  
- Crear llocs de treball en la realització de les infraestructures de depòsit i canalització i el posterior manteniment de les explotacions i els sistemes d'atenció al client.
  
- Impulsar la creació de llocs de treball autònoms o treballs per a les empreses auxiliars que s'encarreguen de facilitar el producte als usuaris finals.
  
Això fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Les presents ajudes es dirigiran al finançament parcial de projectes o obres de canalització de gas en poblacions, mitjançant gas propà, aire propanat o natural liquat canalitzat.
  
Els projectes elegibles han de contribuir a la millora de la qualitat de vida dels habitants dels municipis i les comarques on s'executen i al desenvolupament de les seues activitats productives, tant del sector primari i agroalimentari, com de la indústria, el turisme, l'artesania i els servicis.
  
Per això i en virtut de les facultats que m'atorguen l'article 35 de la Llei 5/1983, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes a projectes d'inversió en depòsits i instal·lacions annexes de canalització i distribució de gas en municipis la població dels quals no supere els 50.000 habitants, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a l'efecte establisca la Generalitat Valenciana per a l'exercici 2003.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Instal·lacions i zones elegibles: aquelles que proporcionen subministrament de gas canalitzat en municipis la població dels quals no supere els 50.000 habitants i que no disposen de subministrament de gas natural canalitzat procedent del gasoducte de transport i les seues xarxes de distribució de gas natural, o que no vagen a disposar-ne amb l'execució de les xarxes previstes pel Conveni Regulador de la 3a fase del Pla de Gasificació de la Comunitat Valenciana, 2001-2006.
  
2. Les ajudes es destinaran a la inversió anual en obres i instal·lacions dels següents tipus i característiques: provisió, subministrament i canalització de poblacions, mitjançant gas natural liquat, propà o aire propanat canalitzat, construint infraestructures fixes (depòsits i centres d'emmagatzematge) i les corresponents instal·lacions connexes per al subministrament a la població, excloses les connexions receptores a habitatges, comerços i xicotetes indústries.
  
3. Els costos elegibles que entren en el càlcul de l'ajuda són els següents:
  
- Les inversions en execució material d'obres, equips i instal·lacions i costos de mà d'obra.
  
- Costos de redacció del projecte i direcció d'obra.
  
Els costos de mà d'obra, de redacció del projecte i de direcció d'obra només seran subvencionables si es tracta de contractacions externes.
  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
  
4. Les obres i instal·lacions corresponents a la inversió objecte de subvenció en la present orde no podran haver-se iniciat abans de l'1 de gener de 2003, però sí l'actuació o el projecte als quals hi pertanyen quan el projecte siga plurianual.
  
5. Les ajudes que s'establixen en la present orde tindran la consideració de subvenció a fons perdut.
  
6. Les subvencions concedides es determinaran d'acord amb el pressupost d'inversió presentat pel sol·licitant que s'haja d'executar en l'anualitat de concessió de l'ajuda i format per les següents instal·lacions:
  
- Depòsits, centres d'emmagatzematge i instal·lacions interiors al recinte.
  
- Canalitzacions i instal·lacions des del recinte fins a les connexions receptores a habitatges, comerços i xicotetes indústries.
  
7. Les quanties màximes de subvenció tindran els següents límits:
  
- Quantitatius i amb caràcter general: un màxim per instal·lació de subministrament a un municipi de 150.253,03 euros, que s'ampliarà a 300.506,05 euros, quan la instal·lació subministre a dos o més municipis. Al seu torn, les subvencions concedides no podran superar el 100% del pressupost total de la inversió en depòsits, equips i instal·lacions de recepció i emmagatzematge interiors al recinte, corresponents al municipi o al conjunt de municipis subministrats des d'este.
  
Estes quanties màimes estan limitades pels percentatges per província segons el límit màxim d'intensitat d'ajudes aprovat en data 17 de maig de 2002, per la Comissió Europea, per la qual s'aprova el nou mapa d'ajudes de finalitat regional per a la Comunitat Valenciana, per al període 2000-2006:
  
- Les quanties màximes estaran limitades pels següents percentatges per província:
  
- Fins al 35% del pressupost anual d'inversió, quan es realitzen a la província de Castelló.
  
- Fins al 37% del pressupost anual d'inversió, quan es realitzen a la província de València.
  
- Fins al 40% del pressupost anual d'inversió, quan es realitzen a la província d'Alacant.
  
8. Amb caràcter excepcional, els projectes podran rebre una subvenció pública superior al límit indicat de 150.253,03 euros o 300.506,05 euros, dins dels percentatges establits com a límit per a cada província, sempre que ho permeten les disponibilitats pressupostàries, es consideren d'especial interés social o econòmic, es destinen a atendre una demanda urgent de consum, o beneficien una determinada població o zona, i després de l'informe previ de la Direcció General d'Indústria i Energia. La resolució serà motivada.
  
9. A fi de garantir que les inversions subvencionades siguen viables, l'aportació del beneficiari destinada al seu finançament serà com a mínim del 25% de l'import total del projecte íntegre.
  
10. Així mateix, el servici derivat de la realització de les esmentades inversions i la posada en marxa de les corresponents instal·lacions de subministrament haurà de mantenir-se durant un mínim de cinc anys.
  
Article 3. Beneficiaris de les ajudes
  
Podran ser beneficiaris de les ajudes les empreses especialitzades en transport, distribució i comercialització de gas canalitzat que hagen obtingut l'autorització administrativa, concedida per la Conselleria d'Indústria, Comerç i Energia, per al subministrament de gas per a usos domèstics, comercials i per a la xicoteta indústria a les poblacions elegibles en els termes de l'article 2 de la present orde, on s'executen els projectes i les obres objecte d'ajuda.
  
CAPÍTOL II
  
Procediment
  
Article 4. Presentació de sol·licituds, documentació i termini de presentació
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Energia i es presentaran en l'imprés normalitzat als corresponents serveis territorials d'Indústria i Energia o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, caldrà fer-ho en sobre obert perquè la instància siga datada i segellada per l'oficina de Correus abans de ser certificada.
  
2. Les sol·licituds hauran d'anar acompanyades dels documents que a continuació s'assenyalen:
  
a) Documentació acreditativa i identificadora del sol·licitant i, si és el cas, del representant legal.
  
b) Còpia de la resolució d'autorització administrativa, concedida per la Conselleria d'Indústria, Comerç i Energia, per al subministrament de gas per a usos domèstics, comercials i per a la xicoteta indústria a les poblacions on s'executen els projectes i les obres objecte de sol·licitud d'ajuda en la present orde.
  
c) Memòria tècnica resumida del projecte global d'inversió que descriga els següents elements:
  
- Tipus i característiques de les obres, els equips i les instal·lacions que integren el projecte i el seu pressupost global i desglossat, objectius que es perseguixen, actuacions i mitjans utilitzats.
  
- Estudi de rendibilitat i justificació econòmica de la sol·licitud de subvenció.
  
- Justificació de l'interés social o energètic, si és el cas, del projecte.
  
- Especificació dels termes municipals o el territori afectat.
  
- Nombre d'abonats o població i activitats econòmiques beneficiades amb la inversió.
  
d) Plànol de situació de l'obra i les instal·lacions objecte de sol·licitud d'ajuda.
  
e) Tipus i característiques tècniques principals dels depòsits, centres d'emmagatzematge i instal·lacions.
  
f) Pressupost estimat de la inversió, total i anual, que s'executarà, amb indicació de les fonts de finançament i diferenciant-la entre:
  
- Depòsits, equips i instal·lacions de recepció i emmagatzematge interiors al recinte.
  
- Instal·lacions annexes i xarxes de distribució.
  
g) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda mitjançant la present orde.
  
h) Documentació acreditativa que el sol·licitant està al corrent de les obligacions tributàries i davant la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'indústria, Comerç i Energia, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
i) Dades de domiciliació bancària segons model facilitat a aquest efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Energia i no hi hagen experimentat variació.
  
j) Si és el cas, previsió d'estalvi i eficiència energètica que comporte el projecte.
  
k) Declaració responsable del beneficiari comprometent-se a assumir el cost de la inversió no subvencionada (com a mínim el 25% d'esta).
  
l) Pla i calendari d'actuació que garantisquen l'execució de les obres objecte d'ajuda en l'exercici en el qual es concedix la subvenció.
  
3. Quan es tracte d'un projecte l'execució del qual requerisca més d'un exercici:
  
- Caldrà indicar en la memòria tècnica el pla i calendari d'actuació per fases i els exercicis en els quals es realitzaran, que descriga l'execució de les obres, instal·lacions i inversions quantificades per anualitats.
  
- La concessió de les ajudes no condicionarà el suport en les següents anualitats, i se supeditarà, en tot cas, a l'existència de crèdit disponible a l'efecte, d'acord amb el que dispose la corresponent Llei de Pressupostos.
  
4. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre el 7 de gener i el 7 de febrer de 2003, ambdós inclosos.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
La valoració de l'interés de les instal·lacions i obres objecte de subvenció, i també, si és el cas, de l'interés social, econòmic o energètic del projecte, es realitzarà aplicant, entre altres, els següents criteris, indicats sense orde preferent:
  
1) Distribució territorial equilibrada de les ajudes entre províncies, comarques i zones amb projectes presentats i amb dèficits d'este tipus d'infraestructures energètiques.
  
2) Població beneficiada pel subministrament.
  
3) Efectes sobre el desenvolupament d'activitats productives en noves zones sense subministrament de gas i situació econòmica de la població de la zona.
  
4) Qualitat del projecte, considerant el seu grau de maduració i definició.
  
5) Viabilitat tècnica, econòmica, financera i administrativa del projecte i de les seues fases d'inversió. La viabilitat administrativa es valorarà d'acord amb la previsió d'obtenció de les preceptives autoritzacions per part del beneficiari: resolució d'autorització d'instal·lacions, concedida per la Conselleria d'Indústria, Comerç i Energia i llicències municipals d'obres i activitat.
  
6) Previsió de consums domèstics, comercials i per a la xicoteta indústria, que faça necessària la posada en servici de les instal·lacions per al subministrament a noves zones.
  
7) Inversió necessària per abonat.
  
8) Localització de les instal·lacions en zones de l'interior de la Comunitat Valenciana amb especials dèficits d'infraestructures de distribució de gas canalitzat.
  
9) Actuacions que comporten millora en el medi ambient, la seguretat, l'estalvi i l'eficiència energètica.
  
10) Distància, dificultat i cost econòmic dels accessos respecte a les infraestructures del gasoducte de transport i xarxes de distribució de gas natural.
  
Article 6. Obligacions del beneficiari
  
a) Haver presentat, als serveis territorials d'Indústria i Energia, els projectes tècnics d'instal·lacions, als efectes de concessió de la seua autorització administrativa. La supervisió efectuada per a la dita autorització serà vàlida als efectes del que s'ha disposat en l'article 46.3 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
b) L'execució de les obres i instal·lacions objecte de subvenció, en les condicions establides per la resolució de concessió d'ajuda.
  
c) L'acreditació de les obres i instal·lacions en els termes establits en l'article 12 de la present orde.
  
d) Informar-ne puntualment la Conselleria d'Indústria, Comerç i Energia de l'estat d'execució, als efectes de seguiment i control de la realització.
  
e) Fomentar, en la contractació de les obres, el desenvolupament econòmic i industrial de la Comunitat Valenciana, en l'àmbit del que establix la normativa vigent en matèria de contractació i competència.
  
f) Sufragar les diferències que pogueren produir-se entre el cost real de cada projecte i les ajudes aprovades.
  
g) Situar cartells indicatius de la Generalitat Valenciana i la Conselleria d'Indústria, Comerç i Energia en les obres objecte de subvenció els models dels quals li seran proporcionats, a l'efecte, per la Conselleria.
  
Article 7. Execució íntegra de les instal·lacions
  
Quan la realització del projecte global supere l'anualitat objecte de subvenció, el beneficiari haurà d'executar les instal·lacions que formen el projecte en la seua integritat, terminis i condicions establits en la resolució administrativa d'autorització d'instal·lacions. Altrament, el beneficiari haurà de tornar l'ajuda concedida amb els interessos establits legalment.
  
Article 8. Resolució de la concessió d'ajudes
  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Rebudes les sol·licituds i la documentació addicional requerida, estes seran avaluades per una Comissió de Valoració, que elevarà una acta amb la proposta de sol·licituds seleccionades a la Direcció General d'Indústria i Energia.
  
3. Valorada la sol·licitud, la Direcció General d'Indústria i Energia podrà demanar al sol·licitant la modificació o millora voluntària dels termes d'aquella, cosa que el sol·licitant haurà de realitzar en un termini màxim de deu dies des del requeriment corresponent.
  
4. El conseller d'Indústria, Comerç i Energia dictarà resolució de concessió d'ajuda, a proposta de la Direcció General d'Indústria i Energia, que fixarà expressament la quantia de l'ajuda i l'import de la inversió subvencionada, els terminis d'execució i, si és el cas, les condicions tècniques, econòmiques i les obligacions addicionals que afecten el desenvolupament del projecte objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de dos mesos, comptats des de la data de l'acabament del termini de presentació de sol·licituds. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos, comptadors des del sendemà de la notificació de la resolució corresponent.
  
8. L'execució de l'obra serà responsabilitat del sol·licitant, el qual haurà de tenir completament finalitzada la instal·lació, íntegra o parcial, i presentada la documentació justificativa de la inversió corresponent davant la Direcció General d'Indústria i Energia, en els terminis assenyalats en la respectiva resolució de concessió de l'ajuda.
  
Article 9. Autorització d'instal·lacions
  
L'obtenció de les autoritzacions i les llicències necessàries per a l'execució d'obres i, si és el cas, la posada en servici de les instal·lacions que siguen objecte de subvenció en virtut de la present orde, serà a compte i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.
  
Article 10. Resolució d'incidències
  
1. L'òrgan competent per a la concessió de les ajudes resoldrà les incidències que es produïsquen amb posterioritat a la concessió i, en especial, els supòsits de:
  
- Canvis de titularitat.
  
- Canvis d'ubicació de les instal·lacions, dins del mateix terme municipal.
  
- Pròrrogues per a la presentació i l'execució del projecte i per al compliment de les condicions particulars de la concessió de l'ajuda i execució de l'obra, amb caràcter excepcional.
  
- Modificacions justificades pel beneficiari del projecte inicial, entre elles, canvis en la denominació del projecte o en les seues característiques tècniques.
  
- Pròrrogues del termini per a l'aportació de documents acreditatius de l'execució del projecte o obra, o d'altres documents exigits als beneficiaris, als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 11. Control de les accions
  
1. La Direcció General d'Indústria i Energia, pels seus mitjans o a través dels seus serveis territorials, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries.
  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana, respecte de les ajudes concedides.
  
Article 12. Liquidació de les ajudes
  
1. La liquidació de les ajudes es farà efectiva després d'acreditar l'execució de les obres i instal·lacions objecte de les presents ajudes, d'acord amb el projecte presentat i en els termes fixats en la resolució de concessió de l'ajuda, i es permetrà la presentació de certificats parcials d'obres; en este cas l'ajuda es liquidarà proporcionalment a l'import d'inversió corresponent a les obres parcials finalitzades.
  
2. Als efectes del que s'ha establit en el punt anterior, els beneficiaris hauran de presentar, fins al 30 d'octubre de 2003, llevat que per circumstàncies concurrents es fixe un termini distint en la resolució de concessió de l'ajuda, sempre dins de l'exercici 2003, els següents documents:
  
- Factures i certificats d'obra, firmats estos últims pel director facultatiu de l'obra, i, si és el cas, tots altres documents justificatius de la despesa efectuada expedits d'acord amb la normativa i els usos vigents.
  
- Acreditació, si és el cas, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució de concessió d'ajuda.
  
- A més a més, quan s'haja executat íntegra una obra o instal·lació que implique l'acabament del projecte total o d'una fase autònoma, certificat de direcció i acabament d'obra subscrit per un tècnic competent.
  
Article 13. Minoració i resolució de les ajudes
  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la falta d'execució parcial de la inversió objecte de subvenció, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.
  
Segona
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2003.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que s'establisca en la Llei de Pressupostos de la Generalitat Valenciana per a l'any 2003, mitjançant orde de la Conselleria d'Indústria, Comerç i Energia es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Tercera
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general d'Indústria i Energia perquè dicte les disposicions i adopte les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 15 de novembre de 2002
  
El conseller d'Indústria, Comerç i Energia,
  
FERNANDO V. CASTELLÓ BORONAT